પેટ્રોલ અને ડીઝલના ભાવમાં પણ એ જ સ્થિતિ છે. આપણને સસ્તું પેટ્રોલ જોઈએ છે, કેમ કે લોંન્ગ ડ્રાઇવ પર જવાનો આનંદ છે. પેલા સ્કૂટર પર ફરીને પોતાનો નાનો મોટો ધંધો કરનારાની હાલત ખરાબ કરવામાં આપણો લોન્ગ ડ્રાઇવ ગોઝ અ લોન્ગ વે. તેથી જ પેટ્રોલિયમ પદાર્થોના ભાવની સ્થિતિને આપણે એ દૃષ્ટિએ જોઈ શકતા નથી, અને તેથી જ ભાવો ઘટે તેવી માગણી આપણે કર્યા કરતા હોઈએ છીએ. પેટ્રોલનો બિનજરૂરી વપરાશ રોકવો સહેલો નથી, કેમ કે કોઈ પણ પ્રકારના નિયંત્રણો કાળાબજાર ઊભું કરે છે અને તેના કારણે પેલા સ્કૂટર લઇને ફરતા સેલ્સમેને તો વધારે ભાવ આપવાનો જ છે. જોકે શનિવારે જ થયેલી બે જાહેરાતો સારી જાહેરાતો કહી શકાય. શનિવારે ગુજરાત સરકારે સૂર્યશક્તિ ખેડૂત યોજનાની જાહેરાત કરી. તે નાનું પગલું છે, પણ સોલર પેનલનો વપરાશ વધે તેવું નાનું પગલું પણ ઉપયોગી છે. સોલર પેનલનું વેચાણ જેટલું વધે તેટલું સારું છે. આ એક ચક્ર હોય છે, જેમાં વેચાણ વધતું જાય તેમ સોલર પેનલ સસ્તી બને અને સસ્તી બનેલી પેનલ વધારે વેચાય.